ประธานสภาผู้แทนราษฎร ยืนยันทำหน้าที่ด้วยความเป็นกลาง
นายชวน หลีกภัย ประธานสภาผู้แทนราษฏร ยืนยันทำหน้าที่เป็นกลางไม่ได้เข้าข้างฝ่ายหนึ่งฝ่ายใดหลังเกิดปัญหาองค์ประขุมไม่ครบวานนี้ (23 พ.ย.65) และได้ขอความร่วมมือทุกฝ่ายโดยเฉพาะรัฐบาลร่วมประชุมเพราะเป็นกฎหมายที่ฝ่ายรัฐบาลเสนอ ทั้งนี้เวลาทำหน้าที่ไม่ถูกใจใครมักจะมากล่าวหาว่าไม่เป็นกลาง และไม่มีประโยชน์อะไรที่จะแกล้งให้องค์ประชุมไม่ครบ ขณะที่บางคนไปร้อง กกต. แต่ได้มีการวินิจฉัยแล้วว่าไม่ได้เป็นเช่นนั้น ซึ่งวานนี้ (23 พ.ย.65) ได้โทรศัพท์หานายวิษณุ เครืองาม รองนายกรัฐมนตรีด้วย ขอให้ช่วยแจ้งพรรคการเมืองให้มาประชุมและบอกกับรัฐบาลว่าขณะนี้เหลือเวลาไม่มากนัก เนื่องจากรัฐบาลเป็นเสียงข้างมากต้องให้ความสำคัญเป็นพิเศษกับองค์ประชุม เพราะหากมีกฎหมายของตัวเองต้องมาสนับสนุนกฎหมายที่เสนอโดยการมาให้ครบ แต่สำหรับสภาขอความร่วมมือทุกพรรค อย่างไรก็ตาม ผู้ควบคุมเสียงทั้ง 2 ฝ่าย ไม่สามารถควบคุมเสียงได้ อีกทั้งวิป 2 ฝ่าย เปลี่ยนไปไม่สามารถประสานกันได้เหมือนในอดีต จึงต้องประสานทุกพรรคแทน ซึ่งส่วนตัวเห็นว่าต้องยึดประโยชน์ของประชาชนเป็นที่ตั้ง ส่วนปัญหาดังกล่าวจะเป็นสัญญาณยุบสภาหรือไม่นั้นไม่ทราบประธานสภาผู้แทนราษฎร กล่าวอีกว่า ขณะนี้กำลังรอญัตติขอเปิดอภิปรายทั่วไปโดยไม่ลงมติ ตามมาตรา 152 ของฝ่ายค้านอยู่ ซึ่งได้สอบถามไปยังผู้นำฝ่ายค้านในสภาผู้แทนราษฎรแล้วว่าจะส่งมาเมื่อใด คาดว่าจะเป็นช่วงกลางเดือนธันวาคมนี้ และเมื่อเสนอมาต้องถามไปยังรัฐบาลว่าพร้อมเมื่อไหร่และจะต้องหารือกันด้วยว่าใช้เวลาเท่าไหร่ด้วย